**ΑΝΑΚΟΙΝΩΣΗ**

**Για το ΜΠΣ «ειδίκευση στην Περιβαλλοντική Εκπαίδευση»**

Παρακαλούνται οι υποψήφιες/οι για το Μεταπτυχιακό Πρόγραμμα Σπουδών «Ειδίκευση στην Περιβαλλοντική Εκπαίδευση» που έχουν ήδη το δίπλωμα Proficiency καθώς και οι παρακάτω επιτυχούσες/όντες της εξέτασης στην αγγλική γλώσσα που διεξήχθη στις 7-5-2015…

**Σταβάρα Χαρίκλεια, Ευφραιμίδης Παύλος, Παπαδόπουλος Αθανάσιος, Κωστίδου Μαρία, Δομουχτσής Νικόλαος, Ρούσσος Ευάγγελος, Μαυρίδου Χρυσούλα, Κασάπη Νικολέττα, Σουπιάδου Ελπίδα, Ξανθοπούλου Καλλιόπη, Ονούφριος Χαράλαμπος, Μανιατάκου Αγγελική, Πετροπούλου Αικατερίνη, Τσαντσάνη Σαλονικιά, Ανεμοπούλου Μαρία, Χατζηαργυρίου Ελένη –Βικτώρια**

**… να συγγράψουν ΔΥΟ πραγματείες για ΔΥΟ διαφορετικά θέματα (ένα περιβαλλοντικό και ένα παιδαγωγικό), οι τίτλοι των οποίων έχουν ως εξής**

**ΘΕΜΑ   Α    (ΠΕΡΙΒΑΛΛΟΝΤΙΚΟ)**

«Ο Παπαλάνγκι (δηλαδή ο δυτικός άνθρωπος) είναι φτωχός γιατί τον εξουσιάζει το πράγμα… όποιος έχει λίγα πράγματα θεωρεί τον εαυτό του φτωχό και πενθεί… Γι’ αυτό και τα πρόσωπα των λευκών είναι συχνά θλιμμένα… ελάχιστοι απ’ αυτούς βρίσκουν χρόνο να δουν τα πράγματα του Μεγάλου Πνεύματος, να παίξουν στην πλατεία του χωριού, να χορέψουν και να τραγουδήσουν… Άκουσα κάποιον απ’ αυτούς να λέει για μας ότι « πρέπει να τους επιβάλλουμε ανάγκες»… δηλαδή πράγματα… να φτιάξουμε πράγματα για μας, αλλά πρώτα απ’ όλα για τον Παπαλάνγκι.  Να γίνουμε κι εμείς κουρασμένοι, γκρίζοι και σκυφτοί.» Απόσπασμα από το βιβλίο «Ο Παπαλάνγκι» (εκδόσεις Ύψιλον)

Σχολιάστε τις παραπάνω σκέψεις του «άγριου» φύλαρχου Τουιαβίι από το νησί Τιαβέα του νότιου Eιρηνικού για τον τρόπο ζωής του λευκού ανθρώπου. Να αναπτύξετε τις σημερινές διαστάσεις του ζητήματος, τεκμηριώνοντας την άποψή σας, χωρίς να ξεπεράσετε τις 1500 λέξεις μαζί με τη βιβλιογραφία.

**ΘΕΜΑ   Β     (ΠΑΙΔΑΓΩΓΙΚΟ)**

Έχουμε δύο σχολικές τάξεις με 20 παιδιά η κάθε μία *(νηπιαγωγεία ή αντίστοιχα μικρές τάξεις του Δημοτικού -  Α΄ ή Β΄τάξεις)* στις οποίες προτίθεστε να εφαρμόσετε ένα πρόγραμμα δράσεων ή σχέδιο εργασίας ή project σε κάθε μία από αυτές. Ακολουθεί το «προφίλ» κάθε σχολικής τάξης.

Α. Η 1η σχολική τάξη βρίσκεται σε αγροτική περιοχή, με οπωροφόρα δέντρα. Οι οικογένειες των παιδιών ασχολούνται κυρίως με αγροτικές εργασίες, ενώ υπάρχει κι ένας μικρός αριθμός γονέων-κηδεμόνων που είναι ελεύθεροι επαγγελματίες, με μικρά/τοπικά μαγαζιά. Οι γονείς στην πλειονότητα τους έχουν τελειώσει την υποχρεωτική εκπαίδευση, ενώ 5 γονείς έχουν πανεπιστημιακή εκπαίδευση. Τέσσερις οικογένειες είναι μικτής εθνικότητας – ως αποτέλεσμα 4 παιδιά είναι δίγλωσσα. Στη συγκεκριμένη σχολική τάξη συστεγάζονται το νηπιαγωγείο και το δημοτικό σχολείο της περιοχής. Οι δυο βαθμίδες μοιράζονται μια μεγάλη αυλή από τσιμέντο, την οποία χρησιμοποιούν για το διάλειμμα και εκδηλώσεις. Οι εκπαιδευτικοί, το τελευταίο διάστημα συζητάνε με το Διευθυντή για την πιθανότητα ανάπλασης της αυλής. Λίγο πριν από τα Χριστούγεννα, η/ο εκπαιδευτικός αναφέρει ότι τα παιδιά συνεργάζονται καλά μεταξύ τους και ότι είναι ευχαριστημένος από τη ‘πρόοδο’ τους. Τον προβληματίζει όμως ότι εκτός του σχολείου τα παιδιά περνούν τον ελεύθερο χρόνο τους κυρίως βλέποντας παιδικές (και όχι μόνο) σειρές στην τηλεόραση. Η δανειστική βιβλιοθήκη δεν φαίνεται να έχει το αποτέλεσμα που θα ήθελε ο εκπαιδευτικός, παρά το χρόνο και τα χρήματα που ξόδεψε για να την εξοπλίσει. Τα παιδιά πιο πολύ μιλάνε για την πλοκή αυτών που βλέπουν στην τηλεόραση παρά για το βιβλίο που δανείστηκαν.

Β. Η 2η σχολική τάξη βρίσκεται σε αστικό περιβάλλον *(π.χ. πρωτεύουσα Νομού)* και γειτνιάζει με θάλασσα. Οι οικογένειες των παιδιών της σχολικής αυτή τάξης, ανήκουν σε μεσαία προς ανώτερα κοινωνικό – οικονομικά στρώματα. Οι περισσότεροι έχουν πανεπιστημιακή μόρφωση, αρκετοί εργάζονται σε δημόσιες υπηρεσίες και κάποιοι είναι ελεύθεροι επαγγελματίες με δικά τους γραφεία ή μικρές επιχειρήσεις. Έξι οικογένειες είναι μικτής εθνικότητας – ως αποτέλεσμα 6 παιδιά είναι δίγλωσσα. Στη συγκεκριμένη σχολική τάξη συστεγάζονται το νηπιαγωγείο  και το δημοτικό σχολείο της περιοχής. Οι δυο βαθμίδες μοιράζονται μια μεγάλη αυλή από τσιμέντο. Λίγο πριν από τα Χριστούγεννα, ο/η εκπαιδευτικός αναφέρει ότι υπάρχουν 2 παιδιά που δυσκολεύονται να ελέγξουν τη συμπεριφορά τους και έρχονται σε συνεχή σύγκρουση με τα υπόλοιπα. Η άποψη του/της εκπαιδευτικού είναι ότι η συμπεριφορά των συγκεκριμένων παιδιών επηρεάζεται από την έλλειψη ορίων στο οικογενειακό περιβάλλον και δεν έχει να κάνει με άλλου τύπου δυσκολίες (π.χ. μαθησιακές). Στα δυο παιδιά αρέσει να μεταμορφώνονται σε ‘μπάτμαν’ ή ‘σούπερμαν και να κάνουν ότι πετάνε ψηλά και σώζουν κόσμο – αυτό είναι συνήθως το παιχνίδι τους στην αυλή. Συχνά, κι άλλα παιδιά, μπαίνουν στο παιχνίδι και γίνονται ‘πριγκίπισσες’ ή transformers.

Λαμβάνοντας υπόψη το προφίλ κάθε σχολικής τάξης παρακαλούμε να επιλέξετε ΕΝΑ από τα παρακάτω θέματα, για κάθε μια από αυτές τις τάξεις, και να απαντήσετε στις ερωτήσεις που ακολουθούν:

1. Η αυλή του σχολείου μας
2. Το νερό στη ζωή μας
3. Ρούχα παλιά, παράξενα, μοντέρνα...
4. Φτιάχνουμε το δικό μας βιβλίο (ή/και ιστορία)
5. Τεκμηριώστε την επιλογή του θέματος για κάθε σχολική τάξη.
6. Διατυπώστε πιθανές κατευθύνσεις (3) που θα μπορούσε να πάρει η επεξεργασία του θέματος που έχετε επιλέξει για κάθε σχολική τάξη.
7. Τι πιστεύετε ότι μπορούν να κερδίσουν οι μαθητές από την επεξεργασία του συγκεκριμένου θέματος; Διατυπώστε τους στόχους σας για κάθε σχολική τάξη.
8. Ποια γνωστικά αντικείμενα πιστεύετε ότι εμπλέκονται στην επεξεργασία του θέματος; Τεκμηριώστε την απάντηση σας με συγκεκριμένα και πολύ σύντομα παραδείγματα δράσεων/δραστηριοτήτων για κάθε σχολική τάξη.
9. Πώς μπορείτε να εμπλέξετε τους γονείς ή/και την κοινότητα στο θέμα που επιλέξατε για κάθε σχολική τάξη;
10. Πώς θα αξιολογούσατε τη μάθηση των παιδιών σε κάθε σχολική τάξη;

Μέγιστος Αριθμός λέξεων: 1.500 και για τα δύο σχέδια εργασίας (project) μαζί, συμπεριλαμβανομένης της βιβλιογραφίας.

Παρακαλούμε να συμπληρώστε την φόρμα που ακολουθεί για τις απαντήσεις σας.

|  |
| --- |
| 1η Σχολική τάξη |
| Θέμα:   |
| 1. Επιλογή θέματος και τεκμηρίωσή του:  |
| 2. Πιθανές κατευθύνσεις (3) που θα μπορούσε να πάρει η επεξεργασία του θέματος: |
| 3. Τι μπορούν να κερδίσουν οι μαθητές από την επεξεργασία του συγκεκριμένου θέματος; Διατυπώστε τους στόχους σας. |
| 4. Γνωστικά αντικείμενα που εμπλέκονται στην επεξεργασία του θέματος: |
| 5. Τρόποι εμπλοκής γονέων ή/και κοινότητας κατά τη διάρκεια του project: |
| 6. Αξιολόγηση της μάθησης των παιδιών: |
| 7. Αναφορές:  |

|  |
| --- |
| 2η Σχολική τάξη |
| Θέμα:     |
| 1. Επιλογή θέματος και τεκμηρίωσή του:  |
| 2. Πιθανές κατευθύνσεις (3) που θα μπορούσε να πάρει η επεξεργασία του θέματος: |
| 3. Τι μπορούν να κερδίσουν οι μαθητές από την επεξεργασία του συγκεκριμένου θέματος; Διατυπώστε τους στόχους σας. |
| 4. Γνωστικά αντικείμενα που εμπλέκονται στην επεξεργασία του θέματος: |
| 5. Τρόποι εμπλοκής γονέων ή/και της κοινότητας κατά τη διάρκεια του project: |
| 6. Αξιολόγηση της μάθησης των παιδιών: |
| 7. Αναφορές:  |

Παρακαλούμε να αναπτύξετε κάθε θέμα σε έκταση όχι μεγαλύτερη των 1500 λέξεων. **Δηλαδή το περιβαλλοντικό θέμα δεν πρέπει να ξεπερνά τις 1500 λέξεις μαζί με τη βιβλιογραφία και το παιδαγωγικό θέμα δεν πρέπει να ξεπερνά τις 1500 λέξεις (και για τα δύο σχέδια εργασίας-project μαζί), της βιβλιογραφίας συμπεριλαμβανομένης.**

Παρακαλούμε επίσης να αποθηκεύσετε τα δυο θέματα (περιβαλλοντικό και παιδαγωγικό) σε **ΔΥΟ διαφορετικά αρχεία** και να τα ονομάσετε χρησιμοποιώντας κεφαλαίους λατινικούς χαρακτήρες ως εξής: PEDAGOGIKO THEMA και PERIVALONTIKO THEMA.

Στο μήνυμα με το οποίο θα στείλετε τα δύο αυτά αρχεία αποθηκευμένα σε μορφή  .pdf και συνημμένα, γράψτε τα στοιχεία σας.

**ΜΗΝ γράψετε μέσα στα αρχεία το όνομα ή άλλα στοιχεία σας**

Το μήνυμα αυτό και τα αρχεία να σταλούν στην ηλεκτρονική διεύθυνση (email) info@nured.auth.gr   μέχρι **ΚΑΙ την Τρίτη 9 Ιουνίου έως τις 12 τα μεσάνυχτα.**

Χρησιμοποιήστε γραμματοσειρά Times New Roman, μέγεθος 12pt, με διάστιχο τουλάχιστον 1.5 ανάμεσα στις γραμμές.

Για τη βιβλιογραφία/αναφορές, ακολουθήστε το στυλ της APA.

**Ως θέμα του email να αναγραφεί «γραπτή εργασία για το Μεταπτυχιακό Πρόγραμμα Σπουδών Ειδίκευση στην Περιβαλλοντική Εκπαίδευση»**

Σας ευχόμαστε καλή επιτυχία!

Με τιμή

Αλέκος Γεωργόπουλος

Διευθυντής του ΜΠΣ